Komuniké

Návrh smernice vlády Slovenskej republiky, ktorou sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky bol vládou Slovenskej republiky schválený. 
Smernica jednoznačne stanovila spôsob a postup vyrozumievania ministerstiev, ostatných ústredných orgánov štátnej správy a cestou krajských úradov celého teritória Slovenskej republiky, ďalej stanovila spôsob vykonávania previerky spojenia ako aj možnosť vybraným rezortom komplexne preverovať svoje systémy v uvedenej oblasti.
Schválením novej smernice vládou SR bola nahradená pôvodná norma pre spôsob a priebeh vyrozumenia územia Slovenskej republiky a súčasne bola zrušená doposiaľ platná Smernica vlády Slovenskej republiky, ktorou sa upravoval spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky prostredníctvom informačného systému civilnej ochrany, ktorá bola schválená uznesením vlády Slovenskej republiky č. 40 z 21. januára 2004.